Busongeluk: Oorskot van oorledenes terug na ZimDie ongelukstoneel. Foto: Verskaf Die liggame van nege Zimbabwiërs wat dood is in ŉ busongeluk in Limpopo is Donderdag amptelik aan owerhede van Harare oorhandig tydens ŉ geleentheid wat by ŉ provinsiale hospitaal in Polokwane gehou is. Die geleentheid is deur verskeie senior beamptes van Limpopo se departemente vir gesondheid en vervoer bygewoon, onder wie Makoma Makhurupetse, LUR vir gemeenskapsveiligheid en vervoer. “Dit was ŉ emosionele en hartseer voorval. Dit is veral emosioneel vir die families wat hul geliefdes verloor het. Hierdie mense het Vrydagoggend gesterf in ŉ ongeluk ongeveer 20 km vanaf Polokwane in Westenburg,” het Henry Mukonoweshuro, Zimbabwe se konsulgeneraal, aan African News Agency gesê. Mukonoweshuro het die Suid-Afrikaanse regering en sy agentskappe soos die Padongelukkefonds bedank dat hulle die oorledenes se families en die beseerdes bystaan. “Ons is dankbaar teenoor die Suid-Afrikaanse regering wat deur die Padongelukkefonds kiste en volle begrafnisdienste deur drie begrafnisondernemers verskaf het. Hulle staan ook pa vir die mediese koste van die beseerdes wat nog gehospitaliseer is. Intercape [die busmaatskappy] het vertroostinggeld beskikbaar gestel en verskaf vervoer en kos aan die oorledenes se families. Hulle het ook ŉ bus vir familielede beskikbaar gestel,” het Mukonoweshuro gesê. Hy het gesê die Zimbabwiese regering het deur die land se burgerlike beskermingseenheid kos en geld aan die oorledenes se families gegee toe hulle in Suid-Afrika aangekom het. “Albei lande het ook gereël vir die veilige vervoer van die oorskot van die oorledenes.” Daar was 61 insittendes in die bus ten tyde van die ongeluk Vrydag. Nog ŉ busongeluk, ook verlede week, in Limpopo het tot die dood van 11 Zambiese burgers gelei wat vanaf hul tuisland na Suid-Afrika gereis het. Talle mense is ook in dié ongeluk beseer. Mukonoweshuro het gesê gegewe die gereelde voorkoms van busongelukke, sal dit gepas wees om strenger reëls rakende busvervoer in te stel. “Daar is rede tot kommer en daar moet verseker word dat bestuurders genoeg gereelde blaaskanse kry en uitgerus is wanneer hulle aan diens is. Daar moet ook verseker word dat bestuurders in goeie gesondheid is. Ons moet kyk na die tye wanneer [busse] op die pad is. Miskien moet hulle dit vermy om in die nag te ry.” Die Zimbabwiese bestuurder wat agter die stuur was toe die ongeluk Vrydag plaasgevind het, staan tereg op aanklagte van strafbare manslag. Hy is Dinsdag borgtog in die Polokwane-landdroshof geweier. Kol. Moatshe Ngoepe, woordvoerder van die polisie, het gesê George Themba, wat ook van Harare afkomstig is, staan ook tereg op ŉ bykomende aanklag van roekelose en nalatige bestuur. Sy saak is tot volgende maand uitgestel. Die 41-jarige busbestuurder is in die hospitaal opgeneem ná die ongeluk toe hy beheer oor die bus verloor en dit op die N1 op pad na Gauteng omgeslaan het. Themba is Maandag in hegtenis geneem toe hy na Zimbabwe probeer vlug het nadat hy uit die hospitaal ontslaan is. Polisiebeamptes het hom gevind waar hy in ŉ sleepwa vol goedere wegkruip wat na Zimbabwe op pad was.